b'\n_START_ARTICLE_\nProtipape\xc5\xbe Kri\xc5\xa1tof\n_START_SECTION_\n\xc5\xbdivljenjepis\n_START_PARAGRAPH_\nKri\xc5\xa1tof je bil sin Rimljana Leona in je postal kardinal-duhovnik pri San Damaso.\n_START_SECTION_\nPape\xc5\xbe\n_START_PARAGRAPH_\nNjegov predhodnik Leon je bil dober pape\xc5\xbe, naklonjen Formozu in je odobraval njegove posvetitve._NEWLINE_Postal pa je \xc5\xbertev okrutnih strankarskih bojev v mra\xc4\x8dnem stoletju; na pape\xc5\xa1ki prestol ga je posadila Berengarjeva stranka, njegov dvorni kaplan Kri\xc5\xa1tof pa, ki je sicer tudi sam bil naklonjen Formozu, ampak je hlepel po pape\xc5\xa1tvu, je napravil "dr\xc5\xbeavni udar" in Leona prisilil k odstopu, ga odstavil in vrgel v je\xc4\x8do. _NEWLINE_ Njega pa je kmalu nato prav tako strmoglavil Formozu sovra\xc5\xbeni Sergij III., ki je imel podporo vojakov Adalberta Bogatega  in oblastnega rimskega plemi\xc4\x8da Teofilakta , da je lahko zasedel Rim in ujel pape\xc5\xbea Kri\xc5\xa1tofa, ki je kmalu potem umrl. _NEWLINE__NEWLINE_Sicer pa je je o njem zelo malo znanega in gotovega. Nimamo zanesljivih podatkov niti o \xc4\x8dasu njegovega rojstva, o njegovi izobrazbi in slu\xc5\xbebah, niti kako dolgo je vladal, niti kako in kdaj je kon\xc4\x8dal. Najverjetneje je pape\xc5\xbeeval od septembra 903 do januarja 904. Ko se je polastil pape\xc5\xa1tva, je bil kardinal-duhovnik pri San Damaso.\n_START_SECTION_\nPape\xc5\xbe ali protipape\xc5\xbe\n_START_PARAGRAPH_\nOdgovor na vpra\xc5\xa1anje: \xc2\xbbAli je bil Kri\xc5\xa1tof pape\xc5\xbe ali protipape\xc5\xbe?\xc2\xab ni niti malo preprost. \xc4\x8ceprav je bil njegov na\xc4\x8din prevzema oblasti popolnoma nekanoni\xc4\x8den, tako reko\xc4\x8d dr\xc5\xbeavni udar, ker je svojega predhodnika na silo strmoglavil, se zdi, da so ga pozneje le priznavali za pape\xc5\xbea. Njegovo ime nahajamo pravzaprav v vseh sodobnih pape\xc5\xa1kih seznamih. Njegov portret je upodobljen med drugimi podobami pape\xc5\xbeev v Cerkvi sv. Pavla zunaj obzidja v Rimu in med freskami pape\xc5\xbeev desetega stoletja, ki so okrasile v trinajstem stoletju stene starodavne cerkve San Piero a Grado blizu Pise. _NEWLINE__NEWLINE_Njega so, vrh tega, priznavali za pape\xc5\xbea njegovi nasledniki. Ko je potrdil predpravice opatije Corbie v Corbie v Franciji, se je sv. Leon IX. skliceval na predhodni dovoljenji Benedikta in Kri\xc5\xa1tofa . Ta privilegij je tudi edina listina, ki nam je od njega ostala  _NEWLINE__NEWLINE_Za protipape\xc5\xbea so ga ozna\xc4\x8dili od druge polovice 20. stoletja, in kot takega ga navajajo Annuarii Pontifici teh zadnjih desetletij. Njegovega imena ne nahajamo ve\xc4\x8d v uradnih seznamih rimskih pape\xc5\xbeev, pa \xc4\x8deprav so ga njegovi sodobniki smatrali za pape\xc5\xbea, uradno za\xc4\x8den\xc5\xa1i z 11. stoletjem. Njegovo ime je od tedaj vklju\xc4\x8deno v ve\xc4\x8dino pape\xc5\xa1kih imenikov vse do sredine preteklega stoletja \xe2\x80\x93 do \xc4\x8dasa Drugega vatikanskega koncila.\n_START_SECTION_\nDela\n_START_PARAGRAPH_\nGr\xc5\xa1ka listina iz 11. stoletja  pravi, da je bil Kri\xc5\xa1tof prvi pape\xc5\xbe, ki je v svoji veroizpovedi \xe2\x80\x93 katero je poslal v skladu z navado carigrajskemu patriarhu Sergeju \xe2\x80\x93 izjavil, da Sveti Duh izhaja \xc2\xbbod O\xc4\x8deta in Sina\xc2\xab. Te\xc5\xbeava je v tem, da tedaj v Carigradu ni bilo nobenega patriarha z imenom Sergej.  V tistem \xc4\x8dasu je bil namre\xc4\x8d za patriarha Nikolaj Pobo\xc5\xbeni   Poleg tega je nauk o izhajanju Svetega Duha od O\xc4\x8deta in Sina mnogo starej\xc5\xa1i, za\xc4\x8den\xc5\xa1i vsaj od Leona Velikega in Kalcedonskega koncila sredi kristolo\xc5\xa1kih prepirov v 5. stoletju.\n_START_SECTION_\nSmrt in spomin\n_START_PARAGRAPH_\nOkoli\xc5\xa1\xc4\x8dine smrti njegovega predhodnika Leona V. \xe2\x80\x93 podobno kot tudi njegove smrti - so nejasne; prav tako kot njuno \xc5\xbeivljenje. Za pape\xc5\xbeevanje se viri strinjajo, da je Kri\xc5\xa1tof Leona po kakem mesecu pape\xc5\xbeevanja ujel in vrgel v je\xc4\x8do, sebe pa vrinil na sede\xc5\xbe sv. Petra; vendar je kmalu tudi njega doletela ista usoda: odstavil ga je Sergij III. in ga zaprl v je\xc4\x8do skupaj s predhodnikom, menda celo v isto celico. Nekateri viri poro\xc4\x8dajo, da se je kon\xc4\x8dno usmilil obeh zaprtih pontifikov in dal oba zadaviti. Zdi se pa verjetneje, da je Leon umrl naravne smrti ali v je\xc4\x8di ali v samostanu; podobno smatrajo tudi za Kri\xc5\xa1tofa. _NEWLINE_Mann na primer zavra\xc4\x8da kot zlobno natolcevanje Vulgarijevo trditev, da je hudobni pape\xc5\xbe Sergij III. pape\xc5\xbea Leona V. in protipape\xc5\xbea Kri\xc5\xa1tofa zadavil v zaporu. Ob\xc5\xbealuje dejstvo, da \xc5\xa1e pokojni Kelly , \xc5\xa1e \xc5\xbeive\xc4\x8di cerkveni zgodovinar Reardon, in u\xc4\x8deni Miranda  sprejemajo to obrekovanje kot resni\xc4\x8dno. _NEWLINE__NEWLINE_V zvezi z njegovim koncem se takratna poro\xc4\x8dila torej ne ujemajo. Herman Hromi poro\xc4\x8da, da je Kri\xc5\xa1tofa Sergij III. strmoglavil in ga zaprl v samostan;  Vulgarius pa navaja, da ga je Sergij vrgel v je\xc4\x8do in umoril skupaj z njegovim predhodnikom Leonom V.  \xc4\x8ce dr\xc5\xbei, da je Vulgariju bilo veliko do blatenja pape\xc5\xbea Sergija, in da mu je zato pripisal tudi umor Leona in Kri\xc5\xa1tofa \xe2\x80\x93 potem smemo verjeti, da je Kri\xc5\xa1tof umrl naravne smrti v samostanu. _NEWLINE_Ko je umrl, so ga pokopali v Lateranu.'